**Styret har vedtatt å søke om spillemidler til et prosjekt om rehabilitering av greener, teesteder og fairways.**

Etter over tredve års hard bruk er det behov for rehabilitering flere av greenene. Selv om de har tålt belastningen av maskiner og golfspill overraskende godt, er flere av greenene blitt både mindre og rundere i formen. Dersom de skal holde akseptabel kvalitet også i framtiden må det en større jobb til. Flere av teestedene trenger også sårt en oppgradering, og det er mye som bør gjøres på fairwayene. Dette må skje samtidig som banen er i full drift, og slik at den er attraktiv for medlemmer og gjester. Derfor må arbeidet foretas over flere år.

**Søknad om spillemidler.** Styret har vedtatt å levere en søknad om spillemidler til kommunen i løpet av høsten. Søknaden vil gjelde et såkalt rehabiliteringprosjekt. Skal klubben makte å foreta et slikt løft fullt ut, er spillemidler en forutsetning. Ifølge kommunen er sjansene for å få tildelt midler svært gode, men det kan ta noe tid før vi når opp på prioriteringslista. Men vi kan starte arbeidet, og under forutsetning av at vi følger alle reglene for et slikt prosjekt følges til punkt og prikke vil også dette arbeidet inngå i prosjektet og dermed oppnå støtte.

**Hva starter vi med?** For å kunne gjennomføre såpass omfattende rehabilitering må det legges til rette for at det kan spilles på en fullverdig 18 – hulls bane i hele anleggsperioden. Etter rådgiving fra ekstern konsulent, banegruppa og våre egne fagfolk er planen per i dag at det etableres en rehabiliteringsgreen i «bukta» til venstre på fairway 9. Denne, samt et nytt teested til høyre på samme fairway, vil gjøre om dagens par 5 hull til et spennende par 3 hull og et morsomt par 4 hull når det trengs. Dette gjør at vi kan stenge av et helt hull eller deler av dette for arbeid uten at vi må redusere antallet spillbare hull. Styret anser at dette tiltaket er svært viktig for at prosjektet skal kunne gjennomføres. Deretter vil vi starte arbeidet med greener og teesteder. Dette vil vi komme tilbake til senere.

**Hvor omfattende blir prosjektet?** Når vi utarbeider søknaden er det noen begrensninger: for det første hva det er mulig å få gjort innenfor tidsramma for prosjektet, for det andre de økonomiske rammende for spillemiddelsøknaden (de er ganske vide), for det tredje hva klubben kan makte av egeninnsats: kapital, dugnadsressurser, sponsorer mv. Det må også sendes søknader om støtte til Banker, organisasjoner og kommunen. Her er det viktig å være klar over at det ikke er økonomisk forpliktende å sende søknaden, det er når vi setter i gang forpliktelsene kommer. En viktig avklaring blir hvor mange greener vi kan klare å rehabilitere innenfor prosjekttiden uten at det går ut over spilleopplevelsen.

**Styring.** Fordi prosjektet vil bli omfattende har styret vedtatt at en egen prosjektgruppe skal følge prosjektet og rapportere til styret. Gruppa består av: styreleder Einar Evensen, leder av baneguppa Oddvar Kjøs, daglig leder Cathrine Laursen, banemester Runar Demmene og spillerrepresentant Cato Lauritzen, samt Finn Harald Ellingsen som vil være ansvarlig for utformingen av spillemiddelsøknaden. Det operative ansvaret legges til en arbeidgruppe bestående av Leder for banegruppa Oddvar Kjøs, Kjell Arne Belsby og Banemester Runar Demmene. Arbeidsgruppa ledes av Søknadsansvarlig Finn Arne Ellingsen

**Medlemsinformasjon.** Prosjektet ble informert om på medlemsmøtet i mai, og ble svært godt mottatt av de frammøtte. Styret legger opp til et nytt medlemsmøte når prosjektet er konkretisert og utkast til prioriteringer er foretatt. Er det nødvendig med låneopptak i søknaden vil det bli innkalt til ekstraordinært årsmøte.